**CSORVÁS VÁROS ÖNKORMÁNYZATÁNAK**

**EGYESÍTETT SZOCIÁLIS INTÉZMÉNYE**

**5920 Csorvás, Rákóczi u. 15. sz.**

**Tel: 06/70/903-9613**

**e-mail:** [eszi.csorvas@gmail.com](mailto:eszi.csorvas@gmail.com)

**ikt. szám: 245/2018**

**Csorvás Város Önkormányzatának**

**Képviselő – testületének**

**Szakmai Beszámoló**

**Csorvás Város Önkormányzatának Egyesített Szociális Intézményének szakmai tevékenységéről**

**Beszámolási időszak**

**2017. október 01. - 2018. szeptember 30.**

**Csorvás, 2018. október 22.**

**Készítette Maczák Istvánné**

**intézményvezető**

***„Minden egyes kornak van valami bája,  
– és az embernek is számtalan hibája, –  
ám ha minden korod tiszta szívvel éled,  
minden pillanatban újabb vágyad éled.” (Aranyosi Ervin)***

**Tisztelt Képviselő – testület!**

**Bevezetés**

A Szociális igazgatásról és szociális ellátásokról szóló többször módosított 1993.évi III. tv. 92./B.§. (1.) bek. d./pontja értelmében a személyes gondoskodást nyújtó szociális intézmény fenntartója évente egy alkalommal értékeli az intézmény szakmai munkáját.

A jogszabályban leírtaknak megfelelően az intézmény működéséről szóló szakmai beszámolót a fenntartó részére tájékoztatásul készítem azért, hogy megfelelő információk alapján értékelhessék az intézmény szakmai munkáját.

A személyes gondoskodást nyújtó szociális szolgáltatások formáit a 1993.évi III. tv. 57.§-a tartalmazza.

Az Egyesített Szociális Intézmény a személyes gondoskodás keretében, szolgáltatásai nyújtásával igyekezett hozzájárulni, a Csorvás Város Önkormányzat szociálpolitikai céljai megvalósításához, a magas fokú szociális biztonságot és minőséget biztosító, fenntartható, esélyteremtő helyi jóléti rendszer létrehozásához, fejlesztéséhez. Az intézmény szolgáltatásaival részt vállalt a lakosság életminőségének javításában, a hátrányos helyzetben lévő lakosság esélyegyenlőségének elősegítésében, a társadalmi kohézió erősítésében.

Igyekeztünk a Csorvás város közigazgatási területén élő lakosság szükségleteihez és igényeihez alkalmazkodni, ugyanakkor próbáltunk hatékony és átlátható ellátási struktúrát kialakítani. A bentlakásos idősek otthona esetében az egész ország területéről fogadtunk lakókat.

Intézményünk egy, a társadalom és a segítségre szorulók számára minden igényt kielégítő, emberi értékeket szem előtt tartó több szintű ellátórendszer, melyben egyenrangú értékes partnerként jelennek meg az ellátottak és az őket segítő munkatársak egyaránt.

**Célunk, hogy mindenkor minőségi szolgáltatást nyújtsunk, ezzel elősegítsük a sikeres működést és az elégedettséget az érdekelt felek részéről.**

**A minőség a szervezeti szabályozásaink alapján történő működést, az ellátottak által támasztott igényeknek/elvárásoknak való megfelelőséget jelenti.**

**Középpontban a gondozottak állnak, az ő és hozzátartozóik igényei és elvárásai az elsődlegesek számunkra. Oly módon építjük a velük való kapcsolatot, hogy tovább erősödjön a bizalom a szervezetünk iránt.**

A jelen gazdasági változások, a szakmai elvárások nagymértékben meghatározzák a szociális szolgáltatások működő képességét, biztonságát, és kiszámíthatóságát. Az intézményben dolgozó szakemberek az elmúlt években megtanulták és személyes igényükké vált a magas szakmai munkavégzés, az együttműködés, az együttgondolkodás – globálisan - intézményi szinten.

**Az Egyesített Szociális Intézmény által nyújtott szolgáltatások:**

Szociális alapszolgáltatások formái:

* étkeztetés,
* házi segítségnyújtás,
* idősek nappali ellátás

Szakosított ellátás:

* Időskorúak tartós bentlakásos ellátása
* Demens betegek tartós bentlakásos ellátása

Az intézmény a szolgáltatásokat az állam által biztosított feladatfinanszírozásból, fenntartói hozzájárulásból, adományokból, illetve térítési díjakból tudja biztosítani.

**Szolgáltatásaink feladata**

A szolgáltatást igénybe vevő, gondozásra szoruló ember szükségleteihez igazodó segítségnyújtás biztosítása, amelynek mértékét és módját, mindenkor a segítségre szoruló ember egészségi – pszichés – szociális – állapota alapján határozza meg, úgy hogy az egyén individuális szabadsága a lehető legteljesebb mértékben érvényre jusson.

Intézményünk szolgáltatásai önkéntesen vehetők igénybe. Alapszolgáltatási és szakosított ellátási feladatainkat az 1993. évi III. tv és az 1/2000.(I.7) SzCsM rendelete alapján végezzük a helyi sajátosságok figyelembe vételével.

Az Egyesített Szociális Intézmény dolgozóival arra törekszünk, hogy e rohanó világban gondozottaink minél több odafigyelést, szeretetet kapjanak, amely fontos az általános állapotuk javulása érdekében.

Célunk továbbra is az, hogy hozzásegítsük gondozottainkat a ”sikeres öregedéshez”, amikor az egyén fizikai, szellemi képességét és aktivitását a lehető leghosszabb ideig megőrzi, és szociális kapcsolatait megtartja.

Nagyon fontos egy ilyen jellegű szolgáltatásban az állandóság, a kiszámíthatóság, hiszen az igénybevevők egyre nehezebb anyagi, mentális állapotban fordulnak hozzánk, és tőlünk a szociális szférában dolgozóktól várják a segítséget. Akkor, amikor a szféra dolgozói is bizonytalanok, a jövőjüket tekintve nyugtalanok és lassan az ellátottak/kliensek szintjén élik mindennapjaikat így nagyon nehéz tartalmas segítséget nyújtani egy - egy rászoruló számára. Ezt csak magas hivatástudattal, empátiával rendelkező személyek képesek tartósan magas színvonalon nyújtani hosszú évekig. Más esetben elhagyva a pályát más területen próbálják saját megélhetésüket biztosítani.

**Étkeztetés**

Célja és feladata:

Étkeztetés keretében főétkezésként legalább napi egyszeri meleg étel biztosítása, az életminőség javítását, a rászoruló lakosság egészségügyi és fizikai állapotának szinten tartását, illetve romlásának megelőzését segíti elő a szolgáltatás.

A szociális étkeztetés alapszolgáltatás biztosításával az egészségügyi állapot szinten tartása várható, ugyanis a napi egyszeri meleg főétkezéssel változatosabb, kiegyensúlyozottabb, ezáltal egészségesebb étrend biztosítható. Ez hosszabb távon betegségmegelőző hatású, az egészségügyi vagy szociális okokból kialakult alultápláltság megelőzhető. Nagy segítség ez a fajta szolgáltatás az alacsony jövedelműek számára. Emellett kiemelkedő jelentősége van a napi egyszeri rendszeres találkozásnak. Ez az idősek, egyedül élők életvezetését segíti, napi rendszeres programmá válik az ebéd elvitele, meghozatala, az elzártság érzésének oldása. Az ételkihordás lehetőséget nyújt arra is, hogy az érintett segítséget kérjen, a rendszeres kapcsolattartás egyfajta jelzéssel is él az ellátott személy állapotának esetleges romlásáról.

Minden esetben a szolgáltatás igénylése erre a célra készült kérelem beadásával történik, majd a szolgáltatás igénybe vétele előtt megállapodás megkötésére kerül sor.

Ellátottak köre:

Azoknak a szociálisan rászorultaknak a legalább napi egyszeri meleg étkeztetéséről kell gondoskodni,

* akik önmaguknak, illetve önmaguknak és eltartottjaik részére tartósan vagy átmeneti jelleggel nem képesek biztosítani,
* étkeztetésben kell részesíteni azt az igénylőt, illetve általa eltartottat is, aki kora vagy egészségi állapota miatt nem képes a legalább napi egyszeri meleg étkezésről gondoskodni,
* lehetőséget kell biztosítani a településen élő fogyatékos személyek, pszichiátriai betegek, hajléktalan személyek vagy szenvedélybetegek részére az étkeztetés igénybevételére, illetve segítséget kell nyújtani a saját lakóhelyükön történő étkeztetés biztosítására.

A hét minden napján egyszeri meleg ételt biztosítunk a csorvási rászorulók részére. Ha az étkezésben részesülő személy egészségügyi állapota indokolja, a háziorvos javaslatára diétás étkeztetés biztosítására is lehetőség van.

Az étkezés a lakosság szükségletei szerint van kialakítva:

* helyben történő elfogyasztás: az erre a célra kialakított étkezőhelyiségben van mód. Ezt kulturált, barátságos környezetben, megterített asztalnál tehetik meg. Az étkezéshez minden feltétel (étkészlet és evőeszköz, kézmosási lehetőség) biztosított.
* elvitel: ebben az esetben az ételhordót a szolgáltatást az igénybe vevő biztosítja
* házhoz szállítás: a szolgáltatást igénybe vevőnek biztosítani kell 2 db ételhordót, valamint lehetővé kell tenni az ebédszállító számára az étel átvevését és az üres ételhordó átadását

**Az alábbi táblázat szemlélteti az étkeztetés szolgáltatásának megállapodással igénybe vett létszámát.**

|  |  |  |  |  |  |
| --- | --- | --- | --- | --- | --- |
| **Év, hónap** | **Megállapodások** | **Kiszállítással** | **Elvitellel** | **Helyben fogyasztva** | **Adagszám** |
| 2017.október | 18 | 10 | 8 |  | 328 |
| 2017. november | 18 | 10 | 8 |  | 320 |
| 2017. december | 17 | 10 | 7 |  | 251 |
| 2018. január | 18 | 11 | 7 |  | 360 |
| 2018. február | 25 | 12 | 8 | 5 | 419 |
| 2018. március | 25 | 12 | 8 | 5 | 389 |
| 2018. április | 24 | 11 | 8 | 5 | 368 |
| 2018. május | 24 | 11 | 8 | 5 | 415 |
| 2018. június | 25 | 10 | 9 | 6 | 441 |
| 2018. július | 26 | 10 | 10 | 6 | 434 |
| 2018. augusztus | 28 | 11 | 11 | 6 | 480 |
| 2018. szeptember | 29 | 11 | 11 | 7 | 477 |

A jelenlegi beszámolási időszakra jellemző, hogy fokozatosan emelkedett az igénybe vevők száma, ez nagy öröm számunkra. A településen több szolgáltató biztosít étkeztetést, a lakosság egyéni döntése, hogy mi alapján választ a különböző szolgáltatók közül.

Szociális étkeztetésre külön személyzetünk nincs. Az étkezéssel kapcsolatos adminisztrációt a nappali ellátás kormányfunkción alkalmazott dolgozó látja el. Az intézmény kisegítő alkalmazottja végzi az ebéd kiszállítását, szabadságolás, vagy egyéb problémák idején, házi segítségnyújtásban dolgozó munkatárs látja el ezt a feladatot.

Abban az esetben, amikor a házi segítségnyújtást végző munkatárs szállítja ki az ebédet, akkor ez a házi segítségnyújtás gondozási óraszámainak rovására történik, mert ez naponta két órával rövidíti a házi segítségnyújtásra szánt időt.

**Házi segítségnyújtás**

Célja: olyan gondozás megteremtése, amely az igénybe vevő önálló életvitelének fenntartását – szükségleteinek megfelelően – lakásán, lakókörnyezetében biztosítja.

Ellátottak köre:

* azok az időskorú személyek, akik otthonukban önmaguk ellátására saját erőből nem képesek és róluk nem gondoskodnak,
* azok a pszichiátriai- és szenvedélybetegek, valamint fogyatékos személyek, akik állapotukból adódóan az önálló életvitellel kapcsolatos feladataik ellátásában segítséget igényelnek, de önmaguk ellátására képesek,
* azok az egészségi állapotuk miatt rászoruló személyek, akik ezt az ellátási formát igénylik,
* azok a személyek, akik a rehabilitációt követően a saját lakókörnyezetükbe való visszailleszkedés céljából támogatást igényelnek önálló életvitelük fenntartásához.

Minden esetben a szolgáltatás igénylése erre a célra készült kérelem beadásával történik, majd a kérelmező lakásán előgondozást végzünk, amikor is felmérjük az igénylő szükségleteit. A gondozási szükséglet felmérésének eredményéről értesítjük az igénylőt. A szolgáltatás igénybe vétele előtt megállapodás megkötésére kerül sor.

Házi segítségnyújtás szolgáltatását az veheti igénybe, aki a 36/2007.(XII.22.)SZMM rendelet 3. számú melléklete szerinti értékelő adatlap mérőtáblája szerinti feltételeknek megfelel.

Továbbá jogosultságot szerezhet a szolgáltatásra az a személy, aki a Gyszr. 3/A.§(1) bekezdés

ba) hatvanötödik életévét betöltötte és egyedül él,

bb) hetvenedik életévét betöltötte és lakóhelye közműves vízellátás vagy fűtés nélküli, vagy

bc) hetvenötödik életévét betöltötte.

valamelyik pontjának megfelel.

Házi segítségnyújtás keretében szociális segítést és/vagy személyi gondozást kell nyújtani.

* Szociális segítés keretében biztosítani kell

*a)* a lakókörnyezeti higiénia megtartásában való közreműködést,

*b)* a háztartási tevékenységben való közreműködést,

*c)* a veszélyhelyzetek kialakulásának megelőzésében és a kialakult veszélyhelyzet elhárításában történő segítségnyújtást,

*d)*szükség esetén a bentlakásos szociális intézménybe történő beköltözés segítését.

* Személyi gondozás keretében biztosítani kell

*a)* az ellátást igénybe vevővel a segítő kapcsolat kialakítását és fenntartását,

*b)* a gondozási és ápolási feladatok elvégzését,

*c)* a szociális segítés szerinti feladatokat.

Leginkább igényelt szolgáltatások a következők:

Bevásárlás, gyógyszeríratás és kiváltás, vérnyomás mérése, vércukorszint mérése, fürdetés, takarítás, mosás, mosogatás, vasalás, csekkek feladása, ágyazás, ágyneműcsere, gyógyszeradagolás, egyéb ügyintézés. Ezen kívül eseti jelleggel: injekciózás, pelenkázás, sebek ellátása.

A gondozónők munkájuk során együttműködnek az egészségügyi, illetve a szakellátást nyújtó intézményekkel.

A házi segítségnyújtás engedélyezett létszáma 27 fő.

**Az alábbi táblázat szemlélteti a házi segítségnyújtás Személyes gondozás szolgáltatásának megkötött megállapodásainak számát és a havi összes igénybevételt.**

|  |  |  |  |  |
| --- | --- | --- | --- | --- |
| **Év, hónap** | **Megállapodások** | **Havi nap igénybevétel** | **Óra** | **Óra+Útidő** |
| 2017.október | 30 | 381 | 328ó | 353ó50p |
| 2017. november | 30 | 443 | 386,5 | 414ó20p |
| 2017. december | 30 | 308 | 252,5 | 272ó45p |
| 2018. január | 31 | 489 | 421,5 | 463ó20p |
| 2018. február | 30 | 354 | 303ó | 329ó55p |
| 2018. március | 30 | 382 | 335ó | 367ó50p |
| 2018. április | 32 | 427 | 384ó | 412ó45p |
| 2018. május | 31 | 479 | 426ó | 458ó05p |
| 2018. június | 30 | 353 | 314,5 | 339ó30p |
| 2018. július | 30 | 387 | 350ó | 377ó20p |
| 2018. augusztus | 30 | 440 | 404ó,5 | 437ó35p |
| 2018. szeptember | 30 | 430 | ,382,5 | 409ó50p |

**Az alábbi táblázat szemlélteti a házi segítségnyújtás Szociális segítés szolgáltatásának megkötött megállapodásainak számát és a havi összes igénybevételt.**

|  |  |  |  |
| --- | --- | --- | --- |
| **Év, hónap** | **Megállapodások** | **Havi igénybevétel** | **Óra** |
| 2017.október | 6 | 30 | 15ó |
| 2017. november | 6 | 46 | 23ó |
| 2017. december | 6 | 25 | 13ó30p |
| 2018. január | 6 | 50 | 25ó |
| 2018. február | 6 | 41 | 20ó30p |
| 2018. március | 6 | 38 | 19ó |
| 2018. április | 6 | 39 | 20ó |
| 2018. május | 6 | 48 | 26ó |
| 2018. június | 6 | 31 | 15ó30p |
| 2018. július | 6 | 33 | 19ó |
| 2018. augusztus | 6 | 54 | 32ó30p |
| 2018. szeptember | 6 | 43 | 21ó30p |

Ebben a beszámolási időszakban, havonta a szolgáltatást igénybevevők megállapodásainak száma az engedélyezett 27 fős létszámot minden gondozási hónapban meghaladta.

A havi igénybevétel oszlopban jól látszik, hogy a házi segítségnyújtás területén dolgozó munkatársak milyen mértékben leterheltek. Három fő látja el a feladatot, átlagosan, személyenként naponta 7-8 fő gondozását végzik.

|  |  |
| --- | --- |
| **Gondozás típusa** | **Fő** |
| Tisztálkodásban segítés | 15 |
| Ágynemű csere, ágyazás | 22 |
| Masszírozás, tornáztatás | 12 |
| Gyógyszer felíratása, kiváltása | 25 |
| Gyógyszerek adagolása | 18 |
| Vérnyomás mérés | mindenki |
| Vércukor mérés | 16 |
| Mentális gondozás | mindenki |
| Vásárlás | 32 |
| Takarítás, mosogatás | mindenki |
| Esetenként ház körüli tevékenység | 20 |
| Tüzelő bekészítés | 3 |
| Ügyintézés | igény szerint |

A gondozónők nem tudnak mindenkit napi szinten meglátogatni, vannak gondozottak akik ezt nem is igénylik. Igyekszünk biztosítani a gondozási szükséglet alapján megállapított időt, de ez nem valósítható meg minden esetben. Minden ellátottal előzetesen egyeztetünk arról, hogy mi a szükséglete, miben kér segítséget. Fontos szempont számunkra, hogy elégedett legyen az idős ellátott.

A gondozónőket mentálisan és szakmailag is alaposan fel kell készíteni, támogatni az említett nehézségek kezelése érdekében. Szükség esetén naponta beszélünk a problémáról, de havonta mindenképpen tartunk esetmegbeszéléseket a szupervízió keretében.

A családok életvitele megváltozott, többgenerációs családok szinte már alig vannak, így az egyedül élő idősek száma is növekvő tendenciát mutat. Az egyedüllét miatt több gondoskodást és figyelmet igényelnek.

A gondozás folyamata, működése rendszeresen ellenőrzött, a gondozókkal rendszeres megbeszéléseket tartunk, ám így is napi szinten vannak újabb és újabb kérdések, felmerülő megoldandó feladatok, a kommunikáció folyamatossága miatt azonban gördülékenyen és kellő színvonalon működünk.

A gondozottakat rendszeresen az intézményvezető vagy megbízottja is meglátogatja, ilyenkor van lehetőség az ellátás megelégedettségéről beszélni.

Összességében elmondható, hogy a felmerülő napi problémákat hatékonyan és gyorsan oldottuk meg a gondozók, az ellátottak és hozzátartozóik együttműködésével.

A tapasztalatom, hogy a kollégák túlterheltek, de a hivatástudat és magas szakmai munkára való igény ösztönzi őket a kitűzött cél elérése érdekében.

**Idősek, és demens idősek nappali ellátása**

Célja: az elsősorban saját otthonukban élők részére lehetőség biztosítása:

* napközbeni tartózkodásra,
* társas kapcsolatokra,
* alapvető higiéniai szükségletek kielégítésére,
* igény esetén az ellátottak étkeztetésének megszervezésére.

Ellátottak köre:

1993. évi III. törvény 65/F. § (1) értelmében a nappali ellátást hajléktalan személyek és

a, elsősorban a saját otthonukban élő, tizennyolcadik életévüket betöltött, egészségi állapotuk, vagy idős koruk miatt szociális és mentális támogatásra szoruló, önmaguk ellátására részben képes személyek.

b, tizennyolcadik életévüket betöltött, fekvőbeteg - gyógyintézeti kezelést nem igénylő pszichiátriai betegek, illetve szenvedélybetegek,

c, harmadik életévüket betöltött, önkiszolgálásra részben képes vagy önellátásra nem képes, de felügyeletre szoruló fogyatékos, illetve autista személyek

A nappali ellátás engedélyezett létszáma 15 fő.

2018. februárjától kezdte szervezni, népszerűsíteni a feladatra felvett kolléganő a nappali ellátás szolgáltatását. A beszámolási időszak végére 13 fő jár be a nappali klubba. Különböző nehézségeik vannak a szolgáltatást igénybe vevőknek. Van aki mentálisan sérült, van aki mozgásában akadályozott, van aki strok betegség utáni nehézségekkel küzd, van aki demens, van aki magányos. A felsorolt problémák nagy kihívás elé állítják a nappali ellátás gondozó nőjét. Nagyon kreatívnak és szerte ágazónak kell lennie, hogy mindegyik problémára megtalálja a választ és szeressen az igénybe vevő bejárni a klubba.

Nagy segítségünkre van az önkormányzat kis busza amely minden reggel beszállítja azokat akik ezt igénylik és minden délután haza is viszi őket.

Az igénybe vevők elmondásuk szerint szeretnek járni, tapasztalataink szerint pedig van akinél látványos javulás tapasztalható, hiszen nincs otthon egyedül, közösségbe jár és a napi faladatok segítik a javulását.

A nappali ellátást igénybe vevők naponta végeznek különböző készségfejlesztéseket, minden nap egyénre szabottan foglalkozik mindenkivel a gondozónő, nagyon figyel arra, hogy mindenkinek legyen valamilyen sikerélménye. Rajzolnak, festenek, fonnak, csomózási technikákat sajátítanak el, gyöngyöt fűznek, rejtvényt fejtenek, felolvasnak, közös kvíz játékok, intézményen kívüli programokat szerveznek, meglátogatják egymást ha betegek. Minden reggel együtt tornáznak a bentlakásos otthon lakóival. Nagy örömmel vesznek részt a bentlakásos otthonban tartott különböző programokon, ünnepségeken, sok esetben segítenek a lakóknak aktuális nehézségeikben, az ünnepeket az intézményi szintű rendezvényeket mindig közösen bonyolítjuk le.

Az ápolást, gondozást nyújtó idősek otthona szolgáltatás bemutatásánál a programjaink foglalkozásaink bekezdésnél felsoroltak, zömében a nappali ellátást igénybe vevők is részt vesznek, ezért azokat itt nem tüntetem fel havi szinten részletezve.

Eddig nagy problémát jelentett, hogy nem volt aki megvarrja a bentlakók ruháit, ágyneműit, ezt az űrt most a nappali ellátás kielégíti, ruhákat, ágyneműket javítanak, ha szükséges átalakítanak különböző textíliákat. A bentlakásos részlegnek dekorációkat készítenek.

Rendszeresek a közös főzések, sütések. Névnapokat, születésnapokat megünnepelik.

A gondozónő egyénileg foglalkozik mindenkinek az aktuális ügyeivel, receptek felíratása, kiváltása, betegszállító rendelése, időpont kérése a különböző kontroll vizsgálatokra, hivatalos ügyek elintézésében segít, bevásárlásban segít, a családokkal igyekezik jó kapcsolatot ápolni. Elmondása szerint a családok és a szolgáltatást igénybe vevők is bizalommal vannak felé, gyakran kérnek tőle tanácsokat.

Értékes kézműves tárgyakat készítenek, papírfonásból tálakat, kosarakat, vázákat, könyvszobrászatból szép dísztárgyakat, amelyek másoknak is elnyerték tetszését, így Újkígyósra egy rendezvényre hivatalosak a munkák ahol lehetőség lesz az intézményt népszerűsíteni.

**Ápolást, gondozást nyújtó idősek otthona**

Minden esetben a szolgáltatás igénylése erre a célra készült kérelem beadásával történik, majd a kérelmező lakásán előgondozást végzünk, amikor felmérjük az igénylő szükségleteit. A gondozási szükséglet felmérésének eredményéről értesítjük az igénylőt. A szolgáltatás igénybe vétele előtt megállapodás megkötésére kerül sor.

Az intézményi elhelyezést kérő kérelem beadását követően, az előgondozás során tapasztaljuk, hogy az igénylők egészségi állapota egyre rosszabb, a polimorbiditás a jellemző. A leendő lakóink több krónikus betegségben szenvednek a súlyos, jelenleg gyógyíthatatlan állapotok mellett. Ezek a betegségek mindennapi ellátása az alapápolás mellett megkívánja a szakápolást is

Az önmaguk ellátására nem, vagy csak folyamatos segítséggel képes személyek napi legalább háromszori étkeztetéséről, szükség szerint ruházattal, illetve textíliával való ellátásáról, valamint lakhatásáról az ápolást, gondozást nyújtó intézményekben kell gondoskodni, feltéve, hogy ellátásuk más módon nem oldható meg.

Ebben az ellátási formában folyamatosan, a nap 24 órájában biztosítjuk a jogszabályi kritériumoknak megfelelő teljes körű komplex ellátást. (fizikai-, egészségügyi-, mentálhigiénés ellátás, foglalkoztatás, érdekvédelem)

**Intézményünk életkor és nem szerinti megoszlása:**

A bentlakásos ellátás engedélyezett létszáma: 74 fő

Ebből emelt szintű ellátás: 3 fő.

Belépési hozzájárulással igénybe vett ellátás: 6 fő

Lakók létszáma 2018. szeptember 30-án: 76 fő, ebből 59 fő nő és 17 fő férfi

|  |  |  |  |  |  |  |
| --- | --- | --- | --- | --- | --- | --- |
| Életkor | 40-60 év | 61-70 év | 71-80 év | 81-90 év | 90 év felett | Összesen |
| **Nők** átlagos ellátás | 3 | 5 | 15 | 22 | 5 | 50 |
| emelt szintű |  |  |  |  | 3 | 3 |
| belépési hozzájárulás |  |  | 2 | 4 |  | 6 |
| **Férfiak** átlagos ellátás | 1 | 5 | 6 | 3 | 2 | 17 |
| belépési hozzájárulás |  |  |  |  |  |  |
| **Összesen** | **4** | **10** | **23** | **29** | **10** | **76** |

A táblázat jól szemlélteti a korosztályi összetételt. Társadalmunk elöregedő tendenciát mutat, ami településünkre is jellemző és igaz ez az intézményben élőkre is. Lakóink több mint fele 80 éven felüli.

**A beszámolási időszakban a létszám alakulása**

A beszámolási időszak alatt intézményi elhelyezést nyert 22 fő, és 20 fő ellátása szűnt meg, 19 fő elhalálozott, 1 fő elköltözött az intézményből. 1 fő szerencsére olyan jól felépült, hogy úgy érezte képes otthonában az önálló életvitelre.

|  |  |  |  |  |
| --- | --- | --- | --- | --- |
|  | **Megállapodás hó 1. napján** | **Új igénylő** | **Elhunyt** | **Elköltözött** |
| 2017.október | **74** |  |  |  |
| 2017. november | **74** | **4** | **3** |  |
| 2017. december | **75** | **1** | **3** |  |
| 2018. január | **73** | **6** | **5** |  |
| 2018. február | **74** | **2** | **1** |  |
| 2018. március | **75** | **2** | **3** |  |
| 2018. április | **74** | **3** | **1** |  |
| 2018. május | **76** | **1** | **1** |  |
| 2018. június | **76** |  |  | **1** |
| 2018. július | **75** | **2** |  |  |
| 2018. augusztus | **77** | **1** |  |  |
| 2018. szeptember | **78** |  | **2** |  |
| **Összesen:** |  | **22 fő** | **19 fő** | **1 fő** |

A táblázat szemlélteti azt, hogy az intézmény továbbra is magas kihasználtsággal működik. Amennyiben az intézményben férőhely szabadul fel, az a lehető legrövidebb idő alatt betöltésre kerül, az intézmény kihasználtsága 100%-os, sőt a beszámolási év során gyakran meg is haladta. Az ellátás iránti igény nagyon magas.

Jellemző, hogy az ellátást igénybe vevők rossz egészségi és fizikai állapotban érkeznek az otthonba. Szinte 100%-ban nagyon elesett állapotban vannak az intézményi felvételkor, ezért ez egyre nagyobb feladatot kíván az intézmény munkatársaitól. Az adminisztrációs feladatok is megnövekedtek, de a munkatársak lelki állapotán is mély nyomot hagy a magas számú halottak aránya.

Az utóbbi években rohamosan megnőtt az intézményi felvételre várakozók száma, ez az országos kimutatások alapján szinte minden intézményre jellemző. A beszámolási évben a várakozók száma 20 és 30 kérelem között mozgott, 2018. szeptember 30-án 28 db kérelmet tartunk nyilván.

**Demens betegek tartós bentlakásos ellátása**

Minden társadalomban komoly kihívás, nehézség és probléma a demenciával élők növekvő száma.

A demens betegek ápolása - gondozása komoly kihívást jelent az ápolók és a mentálhigiénés szakemberek számára egyaránt. A demencia az emlékezet olyan mértékű hanyatlása, mely ellehetetleníti a mindennapi önálló életvitelét. A gondolkodásban, tervezésben, mindennapi cselekvésekben hanyatlás következik be. A környezetben történő tájékozódás beszűkül időben és térben. Az érzelmi kontroll csökkenése miatt változások következnek be a társas kapcsolatokban.

Minden Idősek Otthonában élnek olyan idősek, akiknél jelen van a demencia kórkép valamely fokozata. Intézményünkben is egyre több olyan lakó van, aki rendelkezik a jogszabály által előírt, megfelelő orvosi szakvéleménnyel, így rájuk magasabb állami finanszírozást tudunk igényelni**, (**1,2 szorzóval kell számolni)**.**

**Demens betegek létszámának alakulása**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 2017  okt. | 2017nov. | 2017dec. | 2018 jan. | 2018  febr. | 2018 márc. | 2018 ápr. | 2018 máj. | 2018 jún. | 2018 júl. | 2018 aug. | 2018 szept |
| 30 | 29 | 29 | 28 | 28 | 28 | 36 | 35 | 35 | 37 | 37 | 36 |

2018. szeptember 30-án az otthonban élő személyek közül **36 főre** illik rá a súlyos demencia kórképe, ezek az ellátottak rendelkeznek a jogszabály által előírt, megfelelő orvosi szakvéleménnyel. **26 fő** felel meg a közép súlyos demencia kórképének, és **14** fő tartozik az enyhe fokú demenciával rendelkezők közé. **14** főről mondható el, hogy viszonylag ép szellemi állapotban vannak.

Dicséretet érdemel a szakmai kollektíva, hiszen a dolgozói létszám stagnál a feladat nő és a munka színvonalának csökkenése nélkül a feladatmutatók lehetőség szerinti kihasználásával végzik a napi munkát.

Egészségügyi ellátás

Egészségügyi ellátás keretében személyre szóló, egyéni szükségletnek megfelelő 24 órás felügyeletet, gondozást, ápolást biztosítunk. Az egészségügyi ellátás a gyógyító - megelőző ellátás alapelvéből indul ki, mely szerint a megelőzés és a gyógyítás fogalma egymástól nem választható szét. Az intézményben egészségügyi ellátás célja, feladata az egészségmegőrzés, az egészség védelme, a megbetegedés megelőzése, a már kialakult betegségek korai felismerése és gyógyítása, az állapotromlás megakadályozása, a gyógyíthatatlan beteg panaszainak enyhítése.

Továbbra is jellemző, hogy nő a fekvőbetegek és csökken az önellátók száma és aránya. A mozgásukban nehezített lakók száma megemelkedett.

Általában gyengülőnek ítélhető a beköltözők fizikális és egészségügyi állapota.

Gondozási, ápolási tevékenységek

A gondozás, ápolás mértékét mindenkor a lakó egészségi állapota, egyéni szükséglete határozza meg. Az ápolónők munkája több az egyszerű ellátásnál, törődést és együttérzést is jelent. A hivatás végzéséhez olyan speciális ismeretek és készségek szükségesek, amelyek elősegítik a lakók lelki, testi és szociális fejlődését.

* havonta vérnyomás, testsúly ellenőrzés
* cukorbetegeknek hetente, ill. szükség szerint vércukormérés
* háziorvosi ellátás
* vérvételek helyben történnek
* szakorvosi vizsgálatokra időpontkérés, rendelőbe bejutáshoz betegszállítás megrendelés
* gyógyszerelés, gyógyszerek felíratása, szükség szerint kiváltása
* segítség étkezésben, folyadékpótlásban, hely-és helyzetváltoztatásban,
* inkontinenciában szenvedő lakóknak segítségnyújtás,
* sürgősségi, valamint kórházi kezeléshez ellátáshoz való hozzájutás,
* 1/2000. (I.7.) SzCsM rendelet 52.§.-ában meghatározott gyógyszerellátás, gyógyászati segédeszközökkel való ellátás.

Az intézmény gondoskodik a gyógyászati segédeszköz ellátás körében a vényre felírt test távoli eszköznek beszerzéséről, a testközeli segédeszköz az ellátást igénybe vevő költségén történő beszerzéséről. (A testközeli segédeszköz költségeinek viselésére az intézmény csak az 1/2000. (I. 7.) SzCsM. rendelet 52.§ (6) bekezdésében szabályozott esetben köteles.)

* Az egészség gondozásához, illetve helyreállításához az ápolási eszközök, segédeszközök biztosítottak,
* lakók testi - lelki állapotának folyamatos figyelemmel kísérése,
* segítségnyújtás a napi élet menetében (mosdatás, öltözködés),
* segítségnyújtás a lakók mobilizálásában (hely- és helyzetváltoztatásban),
* a személyi higiéné biztosítása (fürdetés),
* életveszélyes állapotok felismerése, megelőzése,
* kenőcsök felvitele, bedörzsölések alkalmazása, kötések felhelyezése,
* különböző időskori megbetegedéseknél és zavaroknál ápolási tevékenység ellátása (pl. öregkori Parkinson-kórosoknál),
* sürgős intézkedések elvégzése, így például gondozási intézkedések különleges helyzetekben (pl. baleseteknél elsősegély),
* speciális gondozás (mozgássérült emberek, idősek egyéni gondozása),
* halott ellátás

Az intézményben lakók körében a BNO szerinti besorolásban megnevezett betegségek széles skálája megtalálható, ezért eltekintek ezeknek felsorolásától.

Fizikai ellátás:

* az intézmény lakói részére napi háromszori, diéta esetén ötszöri étkezést biztosítunk
* orvos által rendelt diétát (epés, cukros, fehérje szegény, gyomorkímélő) biztosítunk
* ruházatot szükség esetén pótolunk, tisztításukról az intézmény saját mosodája gondoskodik, javításáról pedig vagy a mosónő, vagy a lakótársak
* a lakók személyi higiénéjének biztosítása
* hajvágást, borotválást, körömvágást az ápoló személyzet végzi, igény szerint térítés ellenében igénybe vehető fodrász, manikűr- pedikűr, masszőr, gyógytornász
* takarítást naponta, hetente, szükség szerint gyakrabban végezünk

**A következő táblázat szemlélteti azt, amiben a lakók rendszeres segítséget igényelnek.**

|  |  |
| --- | --- |
| Nem tud önállóan étkezni | 1 fő |
| Pelenkázni kell | 43 fő |
| Fürdetni kell | 70 fő |
| Naponta öltöztetni kell | 18 fő |
| A nap nagy részét ágyban tölti | 17 fő |
| Napi kötözést igényel | 5-8 fő |
| Állandó odafigyelést igényel | 58 fő |
| Fekvő beteg nem kiültethető | 3 fő |
| Fekvő beteg kiültethető | 17 fő |
| Helyváltoztatásra csak kerekes székkel képes | 20 fő |
| Járókeretet, rollátort használ | 15 fő |
| Támbottal közlekedik | 10 fő |
| Folyadékpótlás, folyadék kínálás szükséges | 60 fő |
| Vérnyomás, testsúlymérés | 77 fő |
| Vércukorszint ellenőrzés | 15 fő |
| Katétercsere | 2 fő |
| Gyógyszer kiadagolása | 69 fő |
| Gyógyszer felíratása | 77 fő |
| Gyógyszer kiváltása | 61 fő |
| Stoma gondozás | 0 fő |
| Vérvétel | 12-15 fő |
| Injekciózás szükség szerint | 4-5 fő |
| Sebellátás szükség szerint | 5-8 fő |

A fenti adatok mutatják, hogy milyen sokrétű segítségre szorulnak ellátottaink. Egészségügyi ellátásuk során dominál a már korábban is említett megelőzés, a kialakult betegségek gyógykezelése, a rehabilitáció, illetve a krónikus betegségek gondozása. Ellátottaink némely gyógyszerének felírásához többféle szakterület orvosi javaslata szükséges, a javaslatok érvényesítése hathavonta, évente szükséges. Külön figyelmet kell fordítani az inkontinencia termékekre, melyek felírása szintén csak szakorvosi javaslatra, szigorú szempontok alapján történik.

A végzett tevékenységek jelzik, hogy a szolgáltatást igénybe vevők alapápolásban részesülnek, azonban megfigyelhető a szakápolás iránti szükséglet (katéterezés, vérvétel, injekciózás, sebellátás stb)

Az ápoló-gondozók, takarítók és a mentálhigiénés munkatársak fizikai és mentális erejüket megfeszítve végzik mindennapi munkájukat annak érdekében, hogy az ellátottaknak, hozzátartozóknak, a szakmai követelményeknek és saját lelkiismeretüknek megfeleljenek.

**Tárgyi feltételek**

Intézményünkben biztosítjuk a napi 24 órás szolgálatot, a folyamatos működéshez szükséges személyi és tárgyi feltételeket.

* apartman, emeltszintű 1 személyes 3 db
* belépési hozzájárulással igénybe vett 1 személyes 4 db
* belépési hozzájárulással igénybe vett 2 személyes 2 db
* betegszoba: női 2 db
* férfi 1 db.
* lakószoba 37 db.
* orvosi szoba: 1 db.
* nővérszoba 2 db
* közösségi helyiség: társalgó 4 db
* étkeztetésre: ebédlő 1 db
* foglalkoztató helyiség 1 db.
* iroda 2 db
* pénztár 1 db

Az intézmény területén mosoda üzemel, melyben az ellátottak ruházatának, az intézményi textíliáknak a javítását, mosását, vasalását végezzük. Sajnos a tárgyi eszközei folyamatosan öregszenek, meghibásodnak

A személyi tisztálkodásra a jogszabály előírja a 10 ellátottra legalább egy zuhanyzó, valamint nemenkénti illemhely.

* Női WC 6 db.
* Férfi WC 5 db.
* Női tusoló 3 db.
* Férfi tusoló 4 db.

Ezenkívül az apartmanban van minden szobához tusoló és wc.

Lakóink részére rendelkezésre áll a rendeletben előírt 6m2 / fő alapterület.

Az intézményben található szobák többségében két ágyasak, egy db három ágyas szoba van, három darab három ágyas betegszoba, a földszinten kettő db egy ágyas, az emeleti részen kilenc darab egy ágyas szoba helyezkedik el. Ezen kívül a fent említett apartmanos elhelyezési lehetőségek.

**Személyi feltételeink**

Intézményünk határozatlan idejű működési engedéllyel rendelkezik.

Az intézmény feladatellátására jelenleg engedélyezett létszámunk: 31 fő.

Jelenleg : aktív foglalkoztatott 30 fő

Ebből részmunkaidős rehabilitációs foglalkoztatott 2 fő

Gyeden van 1 fő

Minden dolgozó rendelkezik a beosztásához jogszabály szerint előírt szakmai képesítéssel.

**Szakképzettség és szakdolgozói létszám:**

|  |  |
| --- | --- |
| **Megnevezés** | **Létszám** |
| Intézményvezető | 1 fő |
| Vezető ápoló | 1 fő |
| Mentálhigiénés munkatárs | 1,5 fő |
| Szociális gondozó és ápoló munkakör nappali ellátást és házi segítségnyújtást is beleértve | 18,5 |
| Személyügyi vezető, pénztáros | 1 fő |
| Takarítónő | 3 fő |
| Mosónő | 1 fő |
| Karbantartó munkatárs | 1 fő |
| Rehabilitációs foglalkoztatott | 2 fő |
| GYED | 1 fő |

**Foglalkoztatás és mentálhigiéné.**

A mentális gondozást prioritásként kell szerepeltetnünk gondoskodó tevékenységünk során, hiszen tudjuk, hogy az idősek szomatikus tüneteit gyakran nem a szervek működésének zavarai okozzák, hanem a pszichikus működés deficitjei miatt alakulnak ki úgynevezett pszichoszomatikus tünetek.

A foglalkoztatás által megtarthatók a képességek, a szunnyadó készségek felébreszthetőek, illetve az értelmi és fizikális leépülés megállítható.

A mentálhigiénés gondozás és a foglalkoztatás célja, az ellátottak aktivitásának megőrzése, fejlesztése a szomatikus-pszichés állapotok szinten tartása.

Formái:

* egyéni foglalkozás
* segítő beszélgetés
* kreatív foglalkozás
* művészeti foglalkozás
* munkajellegű foglalkozás

Minden esetben a foglalkoztatás **célja:**

Elsődlegesen az örömforrás megtalálása, élvezetes együttlétek megteremtése, a felszabadult együtt töltött idő hasznos eltöltése, ami által a magány, az apátia esetleg elkerülhető.

Másodlagos cél a készségek megtartása, esetleg fejlesztése, az aktivitás növelése, a társas kapcsolatok megőrzése, a kommunikáció és a társas készségek fejlesztése.

Fontos az idős ember számára a saját élete irányításának képessége. Körültekintően kell a foglalkoztatás helyét és idejét kiválasztani. A helyszín kellemes, figyelmet felkeltő, vidám kisugárzású, biztonságos legyen. Ne legyen túl messze, hogy mindenki odataláljon. Olyan légkört kell teremteni, hogy minden lakó érezze várjuk, és számítunk rá. Mindig az odafigyelés, segítés, sikerélményhez juttatás, a pozitív példaadás a cél. Minden esetben tervezni kell a témát, anyagot kell gyűjteni, és le kell vezetni a programot. A lakók állapotától függően egyéni vagy csoportos foglalkoztatást valósítunk meg. Az egyéni foglalkozás kimenetele lehet, hogy később a csoportban is szívesen részt vesz.

**Programjaink, foglalkozásaink a beszámolási évben.**

* Rendszeresen havonta, időnként kéthavonta, megünnepeljük az aktuális hónapban születettek születésnapját és névnapját. Ez nagyon kedvelt és megható délután.
* Minden nap van valamilyen foglalkozás, kis csoportos, nagy csoportos, és egyéni beszélgetés formájában.
* A naptárban piros betűvel jelzett ünnepeket megünnepeljük és azokra már előtte készülünk, ráhangolódunk.
* Minden hétfőn nóta délelőtt van.
* Reggelente ülőtornát tartunk az érdeklődőknek.
* A mozgásában akadályozott lakók számára a mentálhigiénés munkatárs délutánonként igényeik szerint bevásárol.
* Rendszeresen naponta toljuk ki időseinket az intézmény falai közül, fontos hogy minél több inger érje őket.
* A lehetőségekhez mérten részt veszünk lakóinkkal a városi rendezvényeken, bár ez egyre inkább nem megvalósítható az állapotuk miatt.
* A Helytörténeti Gyűjtemény új kiállításaira minden alkalommal elkísérjük lakóinkat.
* 2017. Októberében megünnepeltük az Idősek Világnapját. Endrei Judit előadásán voltunk. Sütőtököt, palacsintát sütöttünk, részt vettünk a városi gyaloglónapon.
* 2017. Novemberében megemlékeztünk a Mindenszentek napjáról, és Márton napi ünnepséget szerveztünk, őszi tárlaton voltunk, krumplis pogácsát sütöttünk. András napi szokások felelevenítése. Szeretet evangélikus délután volt.
* 2017. Decemberében Magyar nyelv napját tartottunk, Advent első vasárnapján ünnepi díszbe öltöztettük az intézményt, meggyújtottuk az első gyertyát, a városi gyertyagyújtáson is részt vettünk, mikulás ünnepséget rendeztünk, amelyen vendégségben voltak nálunk a Családsegítő és Gyermekjóléti intézmény kliens gyermekei. Szép műsorral kedveskedtek és kölcsönösen megajándékoztuk egymást.

Csorvási Mozgáskorlátozottak Egyesületének ebédjén voltunk, Luca napi megemlékezésre is sor került, az ünnepre készülődve mézeskalácsot sütöttünk.

Karácsony előtt ünnepi műsorral az óvodások is kedveskedtek.

Lakók, hozzátartozók, dolgozók közösen ünnepeltük a karácsonyt.

Szilveszter délutánján együtt buliztunk a lakókkal.

* 2018. januárjában vízkeresztkor lebontottuk a karácsonyfáinkat.

Január 22-én a Magyar Kultúra Napját ünnepeltük, kvízjátékkal zártuk.

* 2018. február 3-án rejtvényfejtők napját tartottunk, keresztrejtvény fejtő verseny volt.

Valentin napi szívküldi volt. Hawai napot rendeztünk, helytörténeti kiállításon voltunk. A farsang jegyében fánkot sütöttünk, és farsangi mulatságot rendeztünk.

A városi gyalogló túrán is részt vettünk.

* 2018. márciusában megemlékeztünk a nőnapról.

Jótékonysági bálat rendeztünk.

Mátyás Király emlékév előadáson voltunk, városi tojásfa állításon vettünk részt. Megemlékeztünk a Nemzeti ünnepről. Víz világnapjáról megemlékezve kvíz játékot rendeztünk. Húsvéti ünnepre készülődtünk különböző kézműves munkákkal. Húsvétkor sonkát, tojást főztünk, locsolkodtunk, ünnepeltünk, a Családsegítő és Gyermekjóléti intézmény kedveskedett műsorral és ajándékkal lakóinknak.

* 2018. áprilisában a Költészet napját ünnepeltük közös szavalással. Hamar érkezett a jó idő, ezért lemostuk a kerti bútorokat, piknikre mentünk a Forrás tóhoz, babgulyást főztünk, a Föld Napja alkalmából kvíz játék volt.
* 2018. május 1.-én retró majálist rendeztünk az udvaron, bográcsos főzéssel egybe kötve.

Az anyák napját az óvodásokkal ünnepeltük, majd gyermeknap alkalmából mind a két óvodába ellátogattunk rövid műsorunkkal, apró ajándékainkkal.

Orosházán a Platán Idősek Otthonában kulturális napon voltunk, ahol mi is szerepeltünk a lakókkal közösen. Pünkösdi ünnepséget rendeztünk, gofrit sütöttünk.

* 2018. júniusában a városi Trianoni megemlékezésen vettünk részt**,** disznót vágtunk az intézmény udvarán, amelyből később a családi napon főztük a pörköltet. **A sertést köszönjük a Csorvási Gazdák Zrt-nek.** Lángost sütöttünk, pikniken voltunk a ligetben, limonádé partit rendeztünk, szalonnát sütöttünk, a hittan táboros diákokat láttuk vendégül.
* 2018. júliusában Családi Napot rendeztünk, jól sikerült, nagy volt az érdeklődés, kb. 220 főre terítettünk, 4 bográcsban főztük a sertéspörköltet, amit a nap végén közösen elfogyasztottunk. Kovászos uborkát készítettünk, kukoricát főztünk, vendégségben voltunk a hittan táborban, egyik lakónk 90. születésnapját külön is megünnepeltük. A kollektíva 3 napos kiránduláson volt Erdélyben.
* 2018. augusztusában az egyházi nyugdíjas klubban voltunk, egy másik napon ugyan itt részt vettünk az erős Pista készítésben, augusztus 20-ai ünnepség keretében arató napokra emlékeztünk, kenyér ünnepet tartottunk Dohányos András kedveskedett a témakörben előadással. Szilvás gombócot főztünk, meglátogattuk a felújított óvodát.
* 2018. szeptemberében lecsót főztünk, almás pitét sütöttünk, klub délutánon voltunk a parókián, ebédre mentünk a Mozgáskorlátozottak Csorvási Egyesületéhez, szüreti bálat rendeztünk, Szabadkígyóson voltunk kirándulni, csutka babákat készítettünk, szilvát magoltunk, majd lekvárt főztünk a Gazdanapon, káposztát reszeltünk, káposztás tésztát főztünk.

**Rendezvényeinkről, ünnepségeinkről készült fotókat mindenki megtalálhatja az idosekotthona.csorvas.com honlapunkon a facebbok fülre kattintva.**

**Személyes gondoskodást végző személyek továbbképzése:**

Az Egyesített Szociális Intézmény szakdolgozói számára a 9/2000. (VIII. 4.) Sz.C.sM. rendelet ad útmutatást a személyes gondoskodást végző személyek továbbképzéséről és a szakvizsgáról.

A jogszabály kimondja, hogy a szociális tevékenységet végző személyek folyamatos szakmai továbbképzésben kötelesek részt venni. A továbbképzésre kötelezettek azok a szakalkalmazottak, akik szakmai tevékenységet végeznek, és közalkalmazotti jogviszonyban állnak az intézménnyel.

A továbbképzésre kötelezetteknek egy továbbképzési időszak alatt (6 év) felsőfokú végzettség esetén 80, egyéb szakképesítés esetén 60 kredit pontot kell megszerezniük.

Az intézmény minden dolgozója teljesítette a rá eső szakmai továbbképzést.

Négy dolgozónk sikeres érettségi vizsgát tett, egy dolgozónk jó eredménnyel elvégezte a demencia gondozó képzést, egy dolgozónk E kategóriás ápoló képzésre jár.

Az intézményben kihelyezett eset megbeszélő csoport, team szupervízió volt amelynek a dolgozók nagyon örültek hiszen nem kellett utazniuk. Jelenleg az intézményben kihelyezett csoport szupervízió van folyamatban.

**Intézményi térítési díj**

A személyi térítési díj megállapítását az 1993. évi III. törvény a szociális igazgatásról és szociális ellátásokról, a 29/1993. (II. 17.) Kormányrendelet a személyes gondoskodást nyújtó szociális ellátások térítési díjáról és Csorvás Város Önkormányzatának Képviselő – testülete által hozott rendeletek szabályozzák.

**2017.** évben fizetendő személyi térítési díj:

átlagos szükségletűek ellátása: 66.000,-Ft/fő/hónap

emelt szintű, és belépési hozzájárulással

igénybe vehető ellátás: 75.000,-Ft/fő/hónap

**2018.** évben fizetendő személyi térítési díj:

átlagos szükségletűek ellátása: 67.500,-Ft/fő/hónap

emelt szintű, és belépési hozzájárulással

igénybe vehető ellátás: 76.500,-Ft/fő/hónap

**Az intézmény tárgyi eszközeinek fejlesztése, felújítása**

A beszámolási év során folyamatosan pótoltuk az elromlott meghibásodott eszközöket. Vásároltunk számítógépeket, nyomtatót, kerékpárokat, minden folyósón lecseréltük a hűtőszekrényeket, mosó és szárítógépeket vásároltunk. Az ebédlőbe, tálaló konyhába, az egyik közösségi helyiségbe, társalgóba és folyósóra légkondicionáló berendezéseket építettünk be. A karbantartáshoz eszközöket szerszámokat, kisebb gépeket, függönyöket, sötétítőket, szemetes kukákat, poharakat, tányérokat, több apró használati cikket, lepedőket, matrac huzatokat, matracokat, vérnyomás mérőket, vércukor mérőket, ápoláshoz szükséges eszközöket. Foglalkoztatáshoz eszközöket, ollókat, dekorációs anyagokat. Szakkönyveket.

A beszámolási év során a Kossuth utca felőli házunkat újítottuk fel, amelyben helyet kap a Nappali Ellátás. Gipszkartonoztunk, lambériáztunk, festettünk, új gáztűzhelyeket, konyhai berendezéseket vásároltunk. A tea konyhát felújítottuk, vízvezetéket cseréltünk és újra csempéztük. Az egyik előteret növeltük meg, új tetőt kellett építeni amelyet üveg fallal láttunk el. Előtetőt építettünk az apartman bejárata elé, az egyik szobában ablakot cseréltünk. Jelenleg az intézmény energetikai felújítása van folyamatban.

A 2018. márciusában rendezett jótékonysági bálunk bevételét a légkondicionáló berendezésekre költöttük el.

**Szakmai munka értékelése**

Intézményünkben működő team összetétele: Orvos, intézményvezető, vezető ápoló, szociális és mentálhigiénés munkatárs, gondozónők. Az intézményvezető a team munkáját koordinálja, és a feladatok teljesítéséről gondoskodik. A szociális team megbeszéléseket tart, felvetik a problémákat, közösen kidolgozzák a megoldási módokat, és értékelik az eredményeket. A problémák közös megbeszélése, a közös felelősségvállalás olyan munkaforma elsajátítását követeli meg a tagoktól, melyben a mellérendelő viszony dominál. Középpontban az ellátást igénybevevő áll a saját szükségleteivel, körülötte pedig együttműködésben a kompetens szociális szakemberek. Az ellátás biztosítása során fokozott figyelmet fordítottunk arra, hogy az ellátásban részesülő személyek emberi jogai ne sérüljenek, az állampolgári jogok érvényesüljenek, egyén autonómiáját minden eszközzel segítő, humanizált környezetben valósuljon meg az ellátás.

Mindent megtettünk az ellátást igénybevevő testi-lelki aktivitásának fenntartása érdekében. Az előgondozás szükségessége, és fontossága a beilleszkedés folyamatában nyert megerősítést. Nagyon fontosnak tartottuk, hogy a korábbi szociális státusz ismeretében nagy empátiával segítsük a korábbi alkalmazkodási mechanizmusok működését. Az elmúlt évben minden alkalommal elvégeztük az előgondozást, és a szükséges tájékoztatást megadtuk a leendő ellátást igénybevevők, illetve hozzátartozóik részére.

Az ellátást igénybevevők részére az egyéni szükségleteiknek megfelelően biztosítottuk a fizikai ellátást, figyelembe vettük a megmaradt képességeiket, és igyekeztünk az elvesztett képességeket a megfelelő rehabilitációs eljárással visszahozni, illetve szinten tartani.

**Szakmai tevékenység ellenőrzése a beszámolási év során:**

* 2018-ban belső ellenőrzést volt, amely vizsgálta az állami támogatások igénybe vételét, a napi jelentéseket, a nyilvántartások vezetését, a munkamegosztás és felelősségvállalás rendjét.

Nagy örömünkre, az ellenőrzés sem talált hibát.

**Kapcsolatok**

* Jól és hatékonyan működnek kapcsolataink a város intézményeivel, civil szervezeteivel. Jó érzés, hogy van kire számítani és ránk is számíthatnak.
* 2018. nyarán ismét a Tisza Kálmán Szakképző Iskola, és a Szentgyörgyi Albert szakközépiskola egészségügyi szervező és szociális gondozó és ápoló szakon teljesítő diákjainak biztosítottunk arra lehetőséget, hogy a képzésükhöz nélkülözhetetlen nyári szakmai gyakorlatot intézményünkben tölthessék el.
* A Nemzetközi köznevelésről szóló jogszabály előírásai szerint az érettségi megszerzésének feltétele az, hogy a diákok 50 óra közösségi szolgálatot teljesítsenek. Intézményünk partnerként lépett be, a kapcsolati tőkét erősítve nyitottak vagyunk az oktatási intézmények felé, ezzel is segítve a diákokat az előírt közösségi szolgálat teljesítésében. Jelenleg 8 iskolával kötöttünk együttműködési megállapodást, így már folyamatosan egyre nagyobb számban érkeznek intézményünkbe a közösségi szolgálatot teljesítő tanulók.

**A jövőre vonatkozó elképzelések**

Legfontosabb feladatunk, hogy tevékenységeinket minél magasabb szakmai színvonalon tudjuk biztosítani. Fentebb említettem, a munkatársak önként képzik magukat ennek érdekében.

Első helyen a szolgáltatást igénybe vevő áll, mindig, minden körülmények között az ő igényeiket kell a lehető legmagasabb színvonalon kielégíteni.

Azt gondolom az egyre nehezedő terhek miatt szükséges és fontos, hogy minél több rekreációs napot rendezzünk. Az ápolási és berendezési eszközeinknek a folyamatos cseréjére, bővítésére nagy szükség van.

A még fel nem újított fürdőszobákat szeretnénk a következő évben felújítani. Szeretnénk az apartman előtti udvart térkövezni, az iroda és mosoda épületét nemes vakolattal ellátni.

Továbbra is ha lehetőség lesz ágyakat, székeket szeretnénk vásárolni

Az intézmény egyetlen helyiségén, szobáján sem felel meg az ajtók mérete, az ápolási ágyakat nem tudjuk mozgatni, mert nem fér ki vagy be az ajtókon, csak ha fel van emelve és elfordítva, ezért szükséges az ajtók kicserélése. Ezek az ágyak nagyon nehezek a jól használható funkcióik miatt.

Szükséges lenne az egész épület villany vezetékeinek cseréjére.

A nővérhívó rendszer is elavult, gyakran rossz, szükséges lenne a teljes felújítása.

**Összegző gondolatok**

Az összehangolt munka teremti meg a lehetőségét, hogy megvalósíthassuk intézményi filozófiánkat, amely az emberi méltóság megőrzését, az emberhez méltó élet biztosítását az életkor legvégső határáig, a személyre szóló gondozás-ápolás megvalósítását tűzte ki célul. Megállapítható, hogy az ellátási formák egymásra épülése révén az elhelyezésre szorulók a legoptimálisabb személyes gondoskodást nyújtó szociális ellátási, szolgáltatási formát típust választják, igényeikhez és szükségleteikhez mérten. Intézményünk biztosítja azt a humánus, és ideális elhelyezési feltételt, amely garancia az egyénre szabott, minőségi szociális ellátás megvalósítására.

Intézményünk működésének lényeges eleme, hogy a szakma követelményrendszereinek megfelelő, szerzett, tanult ismereteken nyugvó, tudatos tevékenység legyen. Hisszük, hogy csak magas fokú hozzáértéssel nyújthatunk színvonalas, minőségi szolgáltatást intézményünkben. Szakmai - erkölcsi - etikai követelmény, hogy az intézményben lakók a szolgáltatás igénybevétele során ne kerüljenek kiszolgáltatott helyzetbe, hogy a munka alapja empátiás támogató magatartás legyen, és az otthon lakói számára tényleges otthont nyújtsunk. Alapvető célunk a tevékenységi körünkbe tartozó feladatok teljes körű ellátása, melyet hatékony módszerek alkalmazásával a szolgáltatást igénybe vevők igényeit messzemenően szem előtt tartva biztosítsunk. Működésünk során arra törekszünk, hogy az általunk nyújtott szolgáltatások minden munkamozzanatát megfelelően összhangba hozzuk a szolgáltatásainkat igénybe vevők emberileg természetes, szakmailag indokolt elvárásaival; a hazai alkalmazott módszerekkel, eljárásokkal, törvényekkel, rendeletekkel, hatósági elvárásokkal, a szociális munka etikai kódexével.

Az intézmény gazdálkodása kiegyensúlyozott volt, a jelen beszámolási évet is a fokozott takarékosság és fegyelmezett gazdálkodás jellemezte. Az intézmény a működése során a hatékony gazdálkodásra, a szolgáltatások minőségének javítására, szinten tartására törekszik.

**Intézményi filozófiánk:**

***“Tégy meg minden jót, ami tőled telik,  
Amilyen eszközzel csak tudod,  
Amilyen módon csak tudod,  
Ahol csak tudod,  
Akivel csak tudod,  
Ameddig csak tudod.”***

***(John Wesley)***

**Ezúton szeretném megköszönni a fenntartó önkormányzatnak azt a segítséget, amivel lehetővé tették az intézmény számára a fejlődést, hiszen minden hozzánk látogató elismeréssel szól a rendezett környezetről, az esztétikusabb épületről, az otthonos berendezésről.**

**A továbbiakban mindenkinek köszönjük aki bármit hozzá tudott tenni az intézmény életéhez annak érdekében, hogy minél színvonalasabb ellátást tudjunk nyújtani.**

Továbbra is fontosnak tartjuk, hogy jó kapcsolatot ápoljunk a társ intézményekkel, különböző hivatalokkal, háziorvosokkal, szakrendelőkkel és más egészségügyi szolgáltatást ellátó intézményekkel, a település civil szervezeteivel és intézményeivel, és a fenntartó önkormányzattal.

Kérem a Tisztelt Képviselő – testületet, hogy az intézményi beszámolót vitassa meg és fogadja el.

Csorvás, 2018. október 22.

Maczák Istvánné

Intézményvezető